## **Eksempel fra eksamen norsk hovedmål vår 2015**

|  |
| --- |
| **Kortsvarsoppgave** Svaret bør være på cirka 250 ord. Vedlegg:* Utdrag fra *Soga om Gisle Sursson*, side 8

Gjør rede for hvorfor den vedlagte teksten er typisk for sagalitteraturen. Bruk konkrete eksempler fra tekstvedlegget. *Kommentar: Du skal vise gjennom eksempler at du har kunnskap om form og innhold i norrøn litteratur. Bruk relevant fagspråk.*  |

1. **Les kortsvarsoppgaven og elevteksten**
	1. Diskuter hva man skal gjøre i denne oppgaven.
	2. Les elevteksten og sett ring rundt relevante faguttrykk.
	3. Sjekk at elevteksten inneholder noe om både FORM og INNHOLD i sagalitteraturen
	4. Sett ring rundt eksempler eller sitat fra tekstvedlegget.

**DEL A - Kortsvarsoppgave**

Utdrag fra Soga om Gisle Sursson er en typisk tekst fra sagalitteraturen, og har mange kjennetegn til tiden den er skrevet i.

Utdraget har en veldig karakteristisk oppbygning. Sagaen begynner med en introduksjon av hovedpersonen, og forteller litt om situasjonen han er i. Vanligvis får vi også litt informasjon om hans familie og slekt, fordi familiære forhold ble ansett som svært viktig for omdømmet og statusen som personen hadde i samfunnet.

Hovedpersonen er veldig typisk for en Islandsk saga; han er sterk, tøff, modig og villig til å utfordre grenser. Dette understrekes ved at forfatter virker imponert over hvor mange menn han greier å drepe, før han selv blir drept. Forfatteren skriver «Angrepet vart både hardt og kvast, og dei gredde å få nokre sår på han med spydstikk. Men han forsvarte seg med stort mot og djervskap». Vi får et innblikk i hvilke egenskaper som var viktige på denne tiden.

I slutten av sagaen legger forfatteren vekt på at de overlevende fra kampene mot han «vann liten heider». Her pekes det på et annet kjennetegn fra islandsk sagalitteratur. Heder og ære var veldig viktig, og en person som hadde handlet lite hederlig ville bli straffet og ha et dårlig omdømme i samfunnet. Gisle Sursson hadde fått mye respekt for det han hadde gjort, fordi hans personlighet og egenskaper ble regnet som et ideal for andre å leve opp til. Han hadde de egenskapene som var viktige på denne tiden.

Formen i sagalitteraturen er svært direkte, og til tider refererende til handlingen. Det fortelles lite om situasjonen rundt, og forfatteren skildrer ikke følelser eller tanker. Denne sagaen er intet unntak, og refererer til handlingen som den skjer. Handlingen fortelles fra begynnelsen til slutten, uten noe tilbakeblikk fra fortiden.

|  |
| --- |
| **Langsvarsoppgave**Vedlegg: * «Barnebrud», side 14–15

Denne sammensatte teksten er de tre første sidene av et kampanjemagasin fra bistandsorganisasjonen Plan Norge. Magasinet ble sendt i posten til medlemmene av organisasjonen og var vedlegg i Dagbladet 20.09.2014. **Analyser den sammensatte teksten. Bruk begreper fra retorikken. Vurder til slutt hvor godt du mener kampanjen fungerer etter formålet. *Bruk relevant fagspråk og konkrete eksempler fra teksten.***  |

1. **Les oppgaveinstruksen til langsvaret og elevteksten**
	1. Hvordan er langsvaret strukturert? Hvilken funksjon har mellomtitlene i langsvaret?
	2. Sett ring rundt retoriske fagbegrep i langsvaret.
	3. Skriv en alternativ innledning til langsvaret som både er interessevekkende og informativ.
	4. Strek under steder i langsvaret der funksjonen til virkemidlene blir kommentert.
	5. Se på avsnittet «Hvor godt fungerer kampanjen etter formålet». Er du enig i elevens innvendingene her? Diskuter.

**Langsvarsoppgave: «Barnebrud»**

I denne oppgaven skal jeg analysere den sammensatte teksten «Barnebrud» fra Plan Norge. Oppgaven kommer til å vurdere samspillet mellom tekst og bilde, og bruk av retorikk i teksten. Analysen inneholder konkrete eksempler fra den sammensatte teksten. Til slutt vurderer jeg hvor godt kampanjen fungerer etter formålet, og trekker en konklusjon ut fra drøftingen i analysen.

**Analyse av «Barnebrud»**

«Barnebrud» er en sammensatt tekst, skrevet av bistandsorganisasjonen Plan Norge. Den handler om barneekteskap, og Plan Norge forteller hvordan de arbeider for å hindre tvangsekteskap. Teksten har et klart budskap. Den ønsker at leseren skal engasjere seg i saken, og at leseren skal bli «jentefadder» for å støtte Plan Norge, slik at de kan arbeide for å hindre at barneekteskap skjer.

Motivet i den sammensatte teksten er jenta. Det er hun som blir fokusert på, i de bildene som blir presentert her. På forsiden er komposisjonen utformet slik at jenta tar stor plass, og teksten rundt forteller om bilagets innhold. På den andre siden av bilaget ser vi en reklameannonse for Plan Norge, som gir leseren muligheten til å bli fadder for en liten jente, og dermed støtte kampen for kvinners rettigheter. Den tredje siden i bilaget gir oss mye informasjon om barneekteskap, og skal påvirke oss til å støtte saken.

Både forsiden og side 3 i bilaget har et bilde som tydelig skal fortelle oss om humøret til bruden. Jenta ser nedtrykt ut, og bildet gir oss et innblikk i hva dette bilaget handler om. På forsiden er overskriften «Barnebrud», men overskriften er

ikke så tydelig som bildet. Det virker som at forfatteren har lagt mest vekt på følelsene som jenta uttrykker, for at leseren skal føle med henne.

Bilaget bruker fargene hvitt og rosa. Hvitt symboliserer bryllup, og rosa symboliserer den lille jenta. Rosa blir brukt i denne sammenhengen fordi vi forbinder fargen med jentebarn. Forfatteren har sannsynligvis valgt rosa her, for at folk skal tenke tilbake på sin barndom, og tenke på hvor fritt og godt de hadde det i oppveksten. Dette står i kontrast med barnebrudene, som får barndommen og kanskje livet sitt ødelagt på grunn av tvangsekteskap. De mister muligheten til å leve som vanlige barn, og mister muligheten til utdanning. Plan Norge vil at leseren skal sette seg inn i situasjonen som disse barna opplever.

Overskriften og bildet på side 3 utgjør en kontrast. Tittelen sier «Husker du hva du drømte om som 12-åring?», som gjør at vi tenker på den friheten og alle de mulighetene vi hadde da vi var 12 år. Bildet viser derimot en trist 12 åring, som står med ryggen i mot, og ser deprimert ut. Hun skal i denne sammenhengen symbolisere ei jente som har blitt barnebrud, og mister all den friheten og de mulighetene som små barn skal ha.

**Bruk av retoriske appellformer**

Bilaget bruker mange retoriske virkemidler for å få frem budskapet. Retorikk beskrives som de tre veiene til påvirkning. Dette er tre ulike «appelformer» som forfattere bruker for å fremheve et synspunkt eller en mening. Dette handler om å spille på senderens troverdighet (etos), hvordan teksten vekker følelser hos mottakeren (patos) eller bruk av fornuften (logos).

«Barnebrud» spiller mye på patos. Den ønsker å vekke følelser hos leseren, for å overbevise leseren til å bli fadder for en liten jente. Vi ser et konkret eksempel på dette på forsiden «Latifa (15) fra Tanzania: Ville bli barnelege, ble barnebrud». Forfatteren ønsker å skape interesse hos leseren, sånn at han fortsetter lesingen. Plan Norge vil at vi skal føle med denne jenta, og lese hennes historie.

Reklameannonsen på side 2 bruker patosappeller: «Det som burde være den største dagen i livet, er for mange den verste». Plan Norge henvender seg her spesielt til de som allerede har giftet seg, og vil at de skal se tilbake på den fantastiske dagen, for å se kontrasten til de små jentene som blir tvangsgiftet.

Leserbrevet på side 3 henvender seg til spesielt til oss nordmenn, og oppfordrer til å ta ansvar. «Vi ønsker å få den norske befolkningen med oss på kravet om at verden må gjøre mer for å bekjempe barneekteskap- og at Norge bør lede an». Plan hinter til at vi i Norge, et av verdens beste land å bo i, gjør for lite for å hjelpe de som sliter. Dette kan også tolkes som en logosappell, fordi det er riktig at vi som et av verdens rikeste land hjelper de landene som sliter. Det er vi som kan ta ansvar, som må ta ansvar for at situasjonen skal forbedres. Plan henvender seg her til den norske befolkningen.

Plan bruker appeller for å henvende seg til leserens fornuft. Forfatteren vil at vi skal forstå alvoret, og ta ansvar for å hindre at slike handlinger skjer. På andresiden av bilaget står det: «Allerede på bryllupsnatten mister de retten til å være barn. De får ikke lenger gå på skolen og fremtidsdrømmene deres går i tusen knas. Mange av jentene blir utsatt for overgrep natt etter natt, og for en liten jentekropp er graviditet og fødsel direkte livstruende». Forfatteren spiller på

fornuften, og det er ikke «fornuftig» eller riktig på noen måte at et barn skal oppleve noe sånt.

Overskriften på side 3 bruker også fornuften: «Husker du hva du drømte om som 12-åring?». Forfatteren ser på forskjellen mellom hva en norsk jente på 12 år kan drømme om, i kontrast til hva en 12 år gammel jente fra for eksempel Bangladesh kan drømme om. Forfatteren vil at vi skal sette oss inn i egen barndom, og tenke på den i forhold til den barndommen som disse barna opplever.

Plan Norge bruker lite etos i kampanjen for å styrke sin egen troverdighet. De satser på at logos og patos appellene gir de troverdighet og interesse blant leserne. De skriver allikevel litt om hvordan de arbeider, og hvordan de bruker pengene de får. «Med støtte fra faddere og samarbeidspartnere, arbeider Plan systematisk for å stoppe barneekteskap. Vi arbeider på landsbygda, der bryllupene faktisk skjer. Vi jobber mot myndighetene for å sikre at jentene har et lovverk som beskytter dem, og vi deltar i internasjonale forum for at verdens ledere skal reagere».

**Hvor godt fungerer kampanjen etter formålet?**

Formålet med kampanjen er å verve flere Plan-faddere, som kan støtte Plan Norge slik at de kan arbeide for å hindre at barneekteskap skjer. Jeg synes at kampanjen er klarer å framheve budskapet sitt på en god måte, og bilaget inneholder mange gode argumenter for å kjempe mot barneekteskap. Det er bra at bilaget ikke bare fokuserer på å selge, men også belyser saken og gir mye god informasjon som ikke alle nordmenn vet om.

Jeg synes at bilaget kunne gitt litt mer informasjon om hvilken suksess Plan Norge tidligere har hatt i dette arbeidet. For å overbevise leseren bør de fortelle litt om hva de har greid å oppnå i forhold til å hindre barneekteskap, sånn at leseren skjønner hvorfor han skal gi penger. Saken i seg selv gir mye informasjon om hvorfor vi skal kjempe mot tvangsekteskap, men jeg savner at kampanjen forteller hva Plan Norge gjør for å hindre tvangsekteskap. Jeg mener at Plan Norge burde ha vært mer konkrete på hvorfor leseren skal støtte akkurat dem, og ikke noen andre. Derfor synes jeg at kampanjen har et forbedringspotensial her.

**Konklusjon**

Den sammensatte teksten «Barnebrud» er en kampanje fra Plan Norge, som ønsker å få leseren til å bli Plan-fadder for å støtte dem i arbeidet mot barneekteskap. Annonsebilaget fokuserer på jenta, som skal symbolisere en barnebrud. Bilaget bruker fargene rosa og hvit, for å symbolisere bryllupet og jenta. Bildene legger vekt på at jenta ser deprimert ut og er i dårlig humør.

Plan Norge bruker retorikk, og spesielt logos- og patosappeller for å fremme budskapet sitt. Jeg synes kampanjen er god, og setter fokus på barneekteskap og alvorligheten rundt dette temaet på en god måte. Jeg synes at Plan Norge burde ha vært flinkere til å fortelle hva de gjør med pengene og hvilken suksess de har hatt med arbeidet fra før. Jeg tror dette ville ha gitt de mer troverdighet hos leseren.